«Grille»

**«Grille»** var den offisielle tyske yachten og Adolf Hitlers personlige fartøy. Hun ble betegnet som **Flottentender C**.  Kjølen ble strukket i juni 1934 ved Blohm und Voss skipsverft i Hamburg i Tyskland. Hun ble bygget i 1935 for å være den offisielle yacht for den tyske stat.

## Konstruksjon
«Grille» var 115 m lang ved vannlinjen, og den total lengden var 135 m. Hun hadde en bredde på 13,5 m og en dypgang på 4,2 m. Deplasement var 2&nbsp;560 tonn tom. Fullt kampklar hadde hun deplasement på 3&nbsp;430 tonn. Skipets fremdriftssystem bestod av to dampturbiner bygget av Blohm und Voss. «Grille» ble utstyrt med disse turbinene for å teste denne typen før de ble installert i nye destroyere. Total motorytelse var 22&nbsp;000 hk med en toppfart på 26 knop  Hun hadde en rekkevidde på 17&nbsp;600 km.

Hun var bevæpnet med tre 12,7 cm SK C/34 kanoner individuelt montert, fire 3,7 cm SK C/30 luftvernkanoner, montert to og to, samt fire 2 cm C/30 luftvernkanoner, «Grille» kunne frakte opp til 228 miner. Skipet hadde et mannskap på 248.

## Historikk
«Grille» ble bygget av Blohm und Voss i Hamburg. Hun ble sjøsatt 15. desember 1934, og satt i drift i 1935. Frem til utbruddet av andre verdenskrig ble «Grille» brukt som offisielt skip for den tyske stat og for øverstkommanderende for den tyske Kriegsmarine.

I mai 1936 ble hun brukt som personlig fartøy for Adolf Hitler og (daværende) generaladmiral Erich Raeder i en flåteparade ved innvielsen av krigsminnesmerket i Laboe. I oktober 1936 fraktet hun krigsministeren feltmarskalk von Blomberg på et offisielt besøk til Norge. Det neste offisielle oppdraget var i oktober 1937 da hun ble benyttet av en Wehrmacht-delegasjon til England for kroningen av Kong George VI og Dronning Elizabeth. I juni 1937 tjenstgjorde «Grille» som flaggskip for generaladmiral Rolf Carls som var flåtesjef for Kriegsmarine. Under Kieler Woche 1939, ble «Grille» benyttet av von Raeder og flere utenlandske marineoffiserer.

Ved utbruddet av Andre verdenskrig i september 1939 ble «Grille» mobilisert til krigstjeneste, og ble brukt til minelegging ved franskekysten. Hun ble senere overført til Østersjøen og brukt som patruljebåt og skoleskip. Etter den tyske invasjonen av Sovjetunionen i juni 1941, ble «Grille» igjen brukt som minelegger i tillegg til opplæring av skyttere. I 1942 gjennomgikk hun en reparasjon og ble tatt ut av tjeneste i juli 1942, og deretter sendt til Narvik. Der ble hun brukt som stabsskip for ubåtavdelingen i Norskehavet. Hun ble i Norge resten av krigen, og ble tatt av Storbritannia som krigsbytte ved krigens slutt. I 1946 ble skipet solgt til en kanadisk skipsreder.

I 1951 ble «Grille» fortøyd ved et verft i New Jersey, og før opphuggingen begynte fjernet suvenirjegere gjenstander fra skipet. Skipets toalett befant seg i 2013 i en bilforretning i New Jersey. Andre gjenstander ble spredt rundt omkring i hele New Jersey. Skipet ble hugget opp senere på året.

## Referanser


## Litteratur
* Keith W. *Erich Raeder: Admiral of the Third Reich*, Utgiver: Naval Institute Press. Annapolis ISBN 1-55750-047-9
* Gardiner, Robert og Chesneau, Roger: *Conway's All the World's Fighting Ships, 1922–1946*. Utgiver: Naval Institute Press. ISBN 0-87021-913-8
* Hildebrand, Hans H. og Röhr, Albert og Steinmetz, Hans-Otto: *Die Deutschen Kriegsschiffe. Biographien – ein Spiegel der Marinegeschichte von 1815 bis zur Gegenwart*. Utgiver:?Mundus Verlag. ISBN
*Williamson, Gordon: *Kriegsmarine Coastal Forces*. Utgiver: Osprey Publishing, Oxford, UK. ISBN 9781782000006